text: Quant il voit çou que l' veulent hounerer
   Et vesque faire en Ausi la cité,
   «E Dieus», dist il, «ci ne voel mais ester.
   De grant ricoise et d'orguel demener
   Ne puet on mie Damedieu acater.»
   A mienuit s’enfuit de la cité.
   Ne quist congié ne n'osa demander,
   Contre son gré ne l'i facent ester;
   Droit a la mer en aquelt son esrer.
   [Dans Alessis entra en une nef,]
   Donna son pris, si est dedens entrés.
   Drecent lor sigle, laissent courre par mer;
   La prendront terre u Dius l'a destiné:
   Droit a Troholt quidiérent ariver,
   Mais ne puet estre, c’autre part sont torné;
   Tout droit a Roume les conduit li orés,
   A un des pors qui plus près de Roume ert.
  